V. Tomanová, ministerka práce, sociálnych vecí a rodiny SR: (2008-02-14):
Podľa § 91 ods. 2 zákona o sociálnej pomoci na konanie o poskytovaní sociálnej služby sa nevzťahujú § 60 až 66 zákona o správnom konaní. Právoplatné rozhodnutia vo veciach o sociálnej pomoci sú preskúmateľné súdom podľa § 98 zákona o sociálnej pomoci s odkazom na § 244 až 250 k Občianskemu súdnemu poriadku. V súlade s § 13 ods. 5 zákona SNR č. 369/1990 o obecnom zriadení v znení neskorších predpisov v administratívnych vzťahoch je starosta správnym orgánom s odkazom na § 5 zákona 71/1967 o správnom konaní v znení neskorších predpisov. Podľa § 27 ods. 2 zákona Slovenskej národnej rady č. 369/1990 v znení neskorších predpisov na konanie, v ktorom o právach právom chránených záujmov a povinnostiach právnických a fyzických osôb rozhoduje pri výkone samosprávy starosta obce, vzťahuje sa všeobecný predpis o správnom konaní s odchýlkami uvedenými v odseku 1 v I. II. a IV. bode. O opravnom prostriedku proti rozhodnutiu starostu rozhoduje súd, ak osobitný predpis neustanovuje inak. S účinnosťou od 1. apríla 2005 s poukazom na zmeny vykonané v zákone o obecnom zriadení zákonom č. 757/2004 o súdoch a o zmene a doplnení niektorých zákonov o opravnom prostriedku proti rozhodnutiu starostu rozhoduje krajský súd v obvode, ktorého je všeobecný súd navrhovateľa. Do nadobudnutia účinnosti zákona 757/2004 o opravnom prostriedku proti rozhodnutiu starostu rozhodoval okresný súd, v ktorého obvode sa nachádzala obec a o ktorej rozhodnutie v správnom konaní ide. Účastník konania má tiež právnu možnosť podať podnet podľa § 31 a nasledujúceho zákona č. 153 o prokuratúre v znení neskorších predpisov na ktorúkoľvek prokuratúru na preskúmanie zákonnosti neprávoplatného rozhodnutia obce. Prokuratúra totiž vykonáva dozor nad dodržiavaním zákonov a ostatných všeobecne záväzných predpisov orgánmi verejnej správy, vrátane pôsobnosti vo veci preskúmavania zákonnosti postupu a rozhodnutí orgánov verejnej správy, vrátane orgánov územnej samosprávy a disponuje právnymi prostriedkami tohto dozoru. O poskytovaní opatrovateľskej služby teda rozhoduje príslušná obec v rámci svojej samosprávnej pôsobnosti ustanovenej § 71 ods. 1 písm. a) bod I zákona o sociálnej pomoci. Ministerstvo práce, sociálnych vecí a rodiny nemá právomoc do rozhodovania obce o zabezpečovaní opatrovateľskej služby zasahovať. Napriek tomu má ministerstvo práce záujem na tom, aby bol uplatnený v praxi právny nárok občana na poskytovanie opatrovateľskej služby. O uvedenom záujme svedčí aj skutočnosť, že na základe dohody so Združením miest a obcí Slovenska sa pracovníci ministerstva práce, sociálnych vecí a rodiny zúčastňujú na stretnutiach s primátormi miest, starostami obcí a ďalšími pracovníkmi samosprávy, informujú ich o povinnosti zabezpečiť opatrovateľskú službu občanom, o tom, že občan má nárok na poskytnutie opatrovateľskej služby a tiež v podmienkach poskytovania opatrovateľskej služby, o jej personálnom zabezpečení, o sankciách, ktoré vyplývajú z porušenia práv občana. Všetky tieto stretnutia sa dejú v záujme vzdelávania a informovania zamestnancov obcí, ale aj predstaviteľov obcí. Vznikajúce problémy súvisiace s praxou výkonu samosprávnych pôsobností obcí a samosprávnych krajov v oblasti sociálnej pomoci na úseku sociálnych služieb sú jedným z východísk pri koncipovaní novej právnej úpravy právnych vzťahov pri poskytovaní sociálnych služieb s dôrazom na zabezpečenie ich dostupnosti, kvality, transparentnosti financovania. V súlade s Plánom legislatívnych  úloh na rok 2008 ministerstvo práce, sociálnych vecí a rodiny vypracuje návrh o sociálnych službách. Pani predsedajúca, skončila som, ďakujem.